text: Quant congié ot pris Clarmondine 
   Et à Argente et à Marine 
   Et partout là où le dut prendre, 
   Tantost après, sans plus atendre, 
   Se parti de là erranment. 
   Tout prioient conmunaument 
   La gent que Diex la conduisist 
   Et à bonne fin la presist ; 
   Car tout cil qui la connoissoient, 
   Ou qui oï parler avoient 
   Des biens de li, de la biauté, 
   D'el honnour, d'el humilité 
   Dont en li grant plenté avoit, 
   L'amoient ; si avoient droit, 
   Car on doit bien tel dame amer 
   Com cele dont m'oez parler.
   PageV02P283
   Conme courtois et bien apris, 
   Ot li rois Cléomadès pris 
   Tel congié k'à lui aferi. 
   Nule riens ne mist en oubli 
   K'à ce à faire apartenist. 
   Ains que de là se partesist, 
   Li ot rois Carmans en couvent, 
   Et Meniadus ensement, 
   Que courtement en lieu venroient 
   Là où reveöir se porroient ; 
   Et ce firent il quant il porent, 
   Non pas toutes les fois qu'il vorrent. 
  